ไครเมีย - รัสเซีย - ยูเครน สิ่งที่ทุกคนต้องรู้ ในวิกฤติครั้งนี้
เรื่องราวในครั้งนั้นเป็นอย่างไร ไครเมียสำคัญต่อรัสเซีย ขนาดไหน ?  ลงทุนแมนจะเล่าให้ฟัง
21 ก.พ. 2565

ไครเมีย - รัสเซีย - ยูเครน สิ่งที่ทุกคนต้องรู้ ในวิกฤติครั้งนี้ /โดย ลงทุนแมน
เดือนกุมภาพันธ์ ปี 2014 กลุ่มกองกำลังไม่ทราบฝ่ายแต่งกายคล้ายทหารรัสเซีย บุกเข้ายึดอาคารรัฐสภาไครเมียและเชิญธงชาติรัสเซียขึ้นสู่ยอดเสา
สหรัฐอเมริกาและชาติตะวันตกหลายชาติได้ออกมาประณามการกระทำดังกล่าว มีการคว่ำบาตรทางการเงินและการเมืองกับประเทศรัสเซีย เศรษฐกิจรัสเซียดิ่งลงเหว
ปีนี้ ความขัดแย้งของยูเครนและรัสเซียปะทุขึ้นมาอีกรอบ จนเกิดความกังวลอย่างหนักถึงสงครามที่อาจจะเกิดขึ้น ซึ่งส่วนหนึ่งของความขัดแย้งในครั้งนี้เป็นเรื่องราวที่เหมือนกับ “วิกฤติการณ์ไครเมีย”
เรื่องราวในครั้งนั้นเป็นอย่างไร
ไครเมียสำคัญต่อรัสเซีย ขนาดไหน ? 
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เรื่องราวทั้งหมดนี้ย้อนกลับไปในปี 1774 หรือราว 248 ปีก่อน..
 
จักรวรรดิออตโตมันหรือประเทศตุรกีที่เรารู้จักกันในปัจจุบัน ได้ทำสงครามครั้งใหญ่และได้พ่ายแพ้ให้กับจักรวรรดิรัสเซีย ทำให้ต้องปลดปล่อยดินแดนไครเมียเป็นอิสรภาพ
แต่อาณาจักรไครเมียตาตาร์ ในสถานะรัฐหุ่นเชิดของรัสเซียในตอนนั้น ได้เผชิญกับปัญหาภายในที่รุมเร้าจากการแก่งแย่งชิงอำนาจภายในทำให้อ่อนแอลง
จนในปี 1783 จักรวรรดิรัสเซียได้ผนวกดินแดนไครเมียเข้าเป็นส่วนหนึ่งของจักรวรรดิอย่างสมบูรณ์ตั้งแต่นั้นเป็นต้นมา..
ตัดกลับมาที่ประมาณ 30 ปีที่แล้ว สหภาพโซเวียตได้ล่มสลายลง ทำให้สาธารณรัฐต่าง ๆ ที่เคยอยู่ภายใต้การปกครองของสหภาพโซเวียต ได้แยกตัวออกมาเป็นรัฐอิสระ หนึ่งในนั้นก็คือ “ประเทศยูเครน”
และในตอนนั้น “ดินแดนไครเมีย” ก็ออกจากสหภาพโซเวียตไปอยู่ในประเทศยูเครนด้วย..
ที่ผ่านมา ประเทศยูเครนมีขั้วการเมืองที่ถูกสนับสนุนจากฝ่ายตะวันตกและรัสเซียผลัดกันขึ้นครองอำนาจเป็นผู้นำสูงสุดของประเทศ ทำให้เสถียรภาพทางการเมืองของประเทศสั่นคลอนอยู่ตลอดเวลา
จนกระทั่งเดือนพฤศจิกายน ปี 2013 ประธานาธิบดีของยูเครนในขณะนั้น หรือคุณวิคเตอร์ ยานูโควิช ได้ตัดสินใจยกเลิกการทำข้อตกลงทางการค้ากับสหภาพยุโรป หรือ EU โดยอ้างว่าได้รับแรงกดดันจากรัสเซีย
ทำให้ประชาชนชาวยูเครนผู้มีความหวังในการค้าเสรีกับสหภาพยุโรปโกรธ และเกิดการเดินขบวนประท้วงขนาดใหญ่ในทุกหัวเมืองหลักทั่วประเทศ โดยมีศูนย์กลางอยู่ที่จัตุรัสไมดาน กรุงเคียฟ เมืองหลวงของประเทศ
โดยกลุ่มผู้ชุมนุม “ยูโรไมดาน” นั้น ได้ออกมาเรียกร้องให้ประธานาธิบดียานูโควิชลาออกจากตำแหน่ง และแต่งตั้งคณะกรรมการเพื่อกลับไปสานสายสัมพันธ์กับสหภาพยุโรปอีกครั้ง
แต่ทว่ารัฐบาลยูเครนในขณะนั้น กลับเลือกใช้ความรุนแรงในการปราบปรามผู้ชุมนุมจนสถานการณ์บานปลาย จนมีผู้เสียชีวิตหลายร้อยราย และบาดเจ็บหลายพันคน
ซึ่งในระหว่างนี้เองก็มีคลิปเสียงหลุดจากเจ้าพนักงานระดับสูงของสหรัฐฯ ที่พยายามจะจัดตั้งรัฐบาลใหม่ของยูเครนออกมา และภายหลังจากการประท้วงผ่านไปได้เกือบ 3 เดือน ประธานาธิบดียานูโควิชจึงได้ยอมเซ็นข้อตกลงเพื่อระงับเหตุการณ์ร้ายแรงไม่ให้บานปลายไปมากกว่านี้
โดยใจความหลัก ๆ ของข้อตกลงก็คือ
- จัดให้มีการเลือกตั้งประธานาธิบดีขึ้นใหม่ 
- จัดสมดุลอำนาจของการปกครองใหม่
แต่หลังจากที่เซ็นข้อตกลงไปแล้วได้เพียง 1 วัน ประธานาธิบดียานูโควิชก็ได้บินหนีออกนอกประเทศไปที่รัสเซียทันที
ถึงตรงนี้ ภาคตะวันออกและดินแดนของยูเครนที่ติดกับรัสเซีย และภาคใต้ในดินแดนไครเมีย ก็มีการจัดตั้งม็อบของผู้ที่สนับสนุนรัสเซียเกิดขึ้นมา ส่วนรัสเซียนั้นก็เคลื่อนทหารกว่า 150,000 นายประชิดชายแดนทันที
ช่วงเช้ามืดวันที่ 27 กุมภาพันธ์ 2014 กลุ่มกองกำลังไม่ทราบฝ่ายแต่งกายคล้ายทหารรัสเซีย ก็ได้ทำการบุกเข้ายึดอาคารรัฐสภาไครเมียและเชิญธงชาติรัสเซียขึ้นสู่ยอดเสา ค่าเงินฮริฟเนียของยูเครนในตลาดโลกร่วงลงอย่างหนัก
กลุ่มม็อบผู้สนับสนุนรัสเซียในยูเครนเริ่มขยายวงกว้างไปทั่วประเทศ
ส่วนสหรัฐอเมริกาและชาติตะวันตกก็เริ่มมาตรการคว่ำบาตรรัสเซียทันที 
ส่งผลให้ตลาดหุ้นและค่าเงินของรัสเซียร่วงลงอย่างหนัก เช่นกัน
คุณบารัก โอบามา ประธานาธิบดีของสหรัฐฯ ได้ต่อสายตรงถึงคุณวลาดีมีร์ ปูติน ประธานาธิบดีของรัสเซีย เป็นการพูดคุยที่ยาวนานหลายชั่วโมง แต่การเจรจานั้นไร้ผล
ในช่วงกลางเดือนมีนาคม หลังจากการทำประชามติ ดินแดนไครเมียได้ประกาศตัวเป็นอิสรภาพจากประเทศยูเครน และเข้าร่วมผนวกเป็นดินแดนของรัสเซียอีกครั้งหนึ่ง
ซึ่งเรื่องราวหลังจากนั้น สำหรับยูเครนเองก็ได้มีการจัดตั้งรัฐบาลใหม่ขึ้น โดยหันไปจับมือกับชาติตะวันตกมากขึ้น และพยายามลดการพึ่งพาทางการเงินและพลังงานจากรัสเซียลง
ส่วนรัสเซียนั้นต้องเผชิญกับพิษเศรษฐกิจอย่างหนักจากการคว่ำบาตรและกีดกันทางการเงินจากชาติตะวันตก
ก่อนหน้านั้น 1 บาทไทย เท่ากับประมาณ 1 รูเบิลของรัสเซีย 
แต่หลังจากมาตรการคว่ำบาตรนั้น 1 บาทไทย สามารถแลกได้ถึง 2 รูเบิลเลยทีเดียว 
และยังคงอยู่ในระดับนี้ มาจนถึงทุกวันนี้
ทีนี้เรามาดูกันว่า ไครเมีย สำคัญกับรัสเซียขนาดไหน ?
จริง ๆ แล้ว ก็ต้องบอกว่าไครเมีย เป็นจุดยุทธศาสตร์ในทะเลดำซึ่งเป็นที่ตั้งของฐานทัพเรือรัสเซีย 
ทั้งยังอุดมไปด้วยทรัพยากรธรรมชาติ ไม่ว่าจะเป็นน้ำมันและแหล่งอาหารทะเล
อีกเหตุผลหนึ่ง ก็คือพื้นที่แห่งนี้ยังเรียกได้ว่าเป็นอนุสรณ์ประวัติศาสตร์ของรัสเซีย ซึ่งทหารรัสเซียได้เสียชีวิตเป็นจำนวนมาก ราว 4 แสนชีวิตเพื่อปกป้องดินแดนนี้ในช่วงสงครามกับชาติตะวันตกในปี 1853 หรือราว 169 ปีก่อน
นอกจากนั้น ดินแดนแห่งนี้ยังเป็นคะแนนนิยมของคุณวลาดีมีร์ ปูติน ใช้เป็นสัญลักษณ์ของการไม่ยอมอยู่ใต้อาณัติของชาวตะวันตก
ปัจจุบัน สถานะของไครเมียจึงเป็นการโดนผนวกเข้ากับรัสเซียเต็มตัว โดยตลอดระยะเวลา 8 ปีที่ผ่านมา 
แม้จะมีความพยายามเจรจาหยุดยิงระหว่างยูเครนและรัสเซียหลายครั้ง แต่ก็แทบไม่เป็นผล
ส่วนเรื่องวิกฤติการณ์ยูเครนกับรัสเซีย รอบล่าสุดที่กำลังเกิดขึ้นนั้น ก็มาจากความพยายามของยูเครนที่จะจับมือกับกลุ่มพันธมิตร NATO ของตะวันตก ซึ่งก็ตรงกับนโยบายของ NATO ในการขยายอิทธิพลในยุโรปตะวันออก หน้าบ้านของรัสเซียพอดี
ซึ่งทางรัสเซียเอง ก็ไม่ต้องการให้สหรัฐอเมริกาและชาติตะวันตกมาป้วนเปี้ยนล้อมหน้าล้อมหลังเช่นกัน..
สำหรับในเวทีการเมืองโลกแล้ว แม้ว่ายูเครนอาจไม่ใช่คู่ขัดแย้งตัวจริงในสงครามครั้งนี้ 
แต่ก็มีสถานะไม่ต่างอะไรไปจากสนามประลองกำลังขนาดใหญ่
ของชาติมหาอำนาจตะวันตกกับมหาอำนาจอีกฝั่งอย่างรัสเซีย
ที่หากทวีความรุนแรงขึ้นกว่านี้ ความเสียหายอาจส่งผลกระทบต่อทั้งประเทศยูเครน ที่มีประชากรอาศัยอยู่กว่า 44 ล้านคน..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References 
-
-
-
-
-
-
-
-Netflix Documentary : Winter on Fire: Ukraine's Fight for Freedom